รฟท. อำนวยความสะดวกรองรับการเดินทางของประชาชน เทศกาลสงกรานต์ เพิ่มตู้โดยสาร
นายนิรุฒ มณีพันธ์ ผู้ว่าการรถไฟแห่งประเทศไทย หรือ รฟท. เปิดเผยถึงมาตรการอำนวยความสะดวกรองรับการเดินทางของประชาชนช่วงเทศกาลสงกรานต์ ปี 2565 ระหว่างวันที่ 11-17 เมษายน 2565 ว่า การรถไฟฯ ได้เพิ่มเที่ยวขบวนรถพิเศษ 13 ขบวน และพ่วงตู้โดยสารจนเต็มหน่วยลากจูง รองรับการเดินทางได้สูงสุด 100,000 คนต่อวัน พร้อมจัดศูนย์ปลอดภัยช่วงเทศกาลสงกรานต์ ควบคู่กับมาตรการทางสาธารณสุขเฝ้าระวังและป้องกันการแพร่ระบาดของโรคโควิดอย่างเคร่งครัด เพื่อส่งผู้โดยสารเดินทางถึงที่หมายปลอดภัยตลอดการเดินทาง โดยไม่มีผู้โดยสารตกค้าง โดยได้พ่วงตู้โดยสารเพิ่มจนเต็มหน่วยลากจูง ในขบวนรถที่วิ่งให้บริการปกติทุกสายทั่วประเทศ 184 ขบวนต่อวัน แบ่งออกเป็นขบวนรถเชิงพาณิชย์ 46 ขบวน ขบวนรถเชิงสังคม  138 ขบวน และแยกตามเส้นทางเป็นสายเหนือ 34 ขบวน สายตะวันออกเฉียงเหนือ  44 ขบวน สายใต้ 46 ขบวน สายตะวันออก 22 ขบวน สายมหาชัย 34 ขบวน สายแม่กลอง  4 ขบวนนอกจากนี้ มีการเพิ่มให้บริการขบวนรถพิเศษ ประเภทรถนอนปรับอากาศ และรถนั่งชั้น 3 ไป-กลับ จำนวน 13 ขบวน ในเส้นทางสายเหนือและสายตะวันออกเฉียงเหนือสามารถรองรับผู้โดยสารเพิ่มได้ประมาณ 8,000 คน โดยวันที่ 11 – 12 เมษายน 2565 เพิ่มขบวนรถเที่ยวไป  จำนวน 7 ขบวน วันที่ 11 เมษายน 2565 จำนวน 1 ขบวน ขบวนรถพิเศษที่ 977 กรุงเทพ – อุบลราชธานี วันที่ 12 เมษายน 2565 จำนวน 4 ขบวน ขบวนรถพิเศษที่ 5 กรุงเทพ – เชียงใหม่ ขบวนรถพิเศษที่ 967 กรุงเทพ – อุดรธานี ขบวนรถพิเศษที่ 977 กรุงเทพ – อุบลราชธานี ขบวนรถพิเศษที่ 955 กรุงเทพ – ศิลาอาสน์ ส่วนวันที่ 12 , 16 – 17 เมษายน 2565 เพิ่มขบวนรถเที่ยวกลับ จำนวน 6 ขบวนอย่างไรก็ตาม การรถไฟฯ ยังได้จัดมาตรการดูแลความปลอดภัยในการเดินทางเพิ่มเติม โดยจัดตั้งศูนย์ปลอดภัยในช่วงเทศกาลสงกรานต์ เพื่อทำหน้าที่ติดตามประสานงานกับหน่วยงานที่เกี่ยวข้องในการดูแล การเดินทางของผู้โดยสาร การป้องกันเหตุอันตราย รวมทั้งเฝ้าระวังและตรวจวัดระดับแอลกอฮอล์สารเสพติดของพนักงาน เจ้าหน้าที่ประจำขบวนรถและประจำสถานีก่อนปฏิบัติหน้าที่ ตลอดจนการห้ามจำหน่ายและดื่มเครื่องดื่มแอลกอฮอล์บนขบวนรถและบริเวณสถานีรถไฟ โดยมีการประสานขอความร่วมมือไปยังกองบังคับการตำรวจรถไฟ เพื่อเพิ่มความเข้มข้นในการตรวจตราตลอดการเดินทาง นอกจากนี้ ยังแนะนำให้ประชาชนตรวจ ATK ก่อนเดินทางหรือร่วมงานภายใน 72 ชั่วโมง